作者:白居易
標題:和渭北劉大夫借便秋遮虜，寄朝中親友
內容:巨鎮為邦屏，全材作國楨。韜鈐漢上將，文墨魯諸生。豹虎關西卒，金湯渭北城。寵深初受棨，威重正揚兵。陣佔山河布，軍諳水草行。夏苗侵虎落，宵遁失蕃營。雲隊攢戈戟，風行卷旆旌。堠空烽火滅，氣勝鼓鼙鳴。胡馬辭南牧，周師罷北征。回頭問天下，何處有欃槍。